Is- Salm ta' Patri Franku Karmlitan Kbar u tal- għaġeb hu l- għemil tiegħek, ja Mulej Alla li tista' kollox, tal- ħaqq u tas- sewwa huma t- triqat tiegħek, ja Sultan taż- żminijiet. Min ma jibżax minnek, ja Mulej, u ma jfaħħarx ismek? Għaliex Int biss qaddis, u għalhekk il- ġnus kollha jiġu u jniżżlu rashom quddiemek, għax il- ħaqq tiegħek intgħaraf. Apok. XV, 3- 4. Min huwa bħalek o Alla; jew min, jew x' inhuwa li ma jeżistix b' ħiltek? Waħdek inti kont qabel ma kienet il- kreatura li inti sawwart bil- kelma setgħana tiegħek. Il- ġmiel tal- għemejjel ta' jdejk ħareġ mid- disinn etern tal- intellett tiegħek: inti għidt u kollox sar kif ridt int. Mit- tajn tal- art sawwart il- bniedem inti o Sinjur Alla "Jehovah" tajtu l- ħajja bin- nifs tiegħek u għamiltu xbieha tiegħek. Ruħ waħda int tajtu, b' intellett biex jagħraf, u b' sentiment biex jiġġudika u b' rieda ħielsa biex jagħżel. Żejjintu bil- grazzja tiegħek biex iqimek kif inhu xieraq, u bid- don li huwa ma jmut qatt. Qegħidtu sid tat- tajr, tal- ħut u tal- annimali: skulpejt fih il- liġi eterna u biha rbattu miegħek. Irbattu miegħek bil- liġi għall- ġieħ tiegħek, għax kollox inti ħlaqt għalik innifsek, u għall- ġid tiegħu għax ridtu jgawdi mill- hena tiegħek f' paċi kbira. Liema bniedem iħares lejn idejh u ma jkollux jistqarr li huwa jiddependi mis- setgħani benefattur tiegħu? Ikkmandajtu bil- jedd kollu li jħobb lilek b' qalbu kollha, u l- proxxmu tiegħu bħalu nnifsu. Fil- jum tal- prova ġustament inti neżżajtu mid- doni tiegħek, u umiljajtu bil- libsa mill- ġild tal- annimali u eżiljajtu. Għaliex ma sostniex mal- kelma tiegħek, imqarraq mill- għira tal- antik għadu tiegħek. Il- ħniena tiegħek indaħlet biex tħallas il- ġustizzja tiegħek offiża bid- dnub tiegħu. Għalhekk, b' pass tal- ikbar għaġeb, inti wegħidt riparatur waħdu biss idoneu u kapaċi. Wegħidt riparatur, li ġie fiż- żmien minnek meqjus, biex jerfa' l- bniedem mnejn kien waqa' . Il- Kelma ta' Alla saret laħam u mill- ġisem tiegħu xxerred demmu bi ħlas xieraq tal- ġustizzja infinita. Mulej Alla tal- ħniena, qatt ma seta' jobsor l- għadu antik tiegħek li inti kellek tqiegħed ir- rimedju għall- ħsara bla ebda tiswija. Huwa ħaseb li kulħadd, Adam u kull nisel tiegħu, ilsiera tiegħu kellhom jibqgħu bla ebda tama ta' fidwa. Kien jaf wisq tajjeb li ebda kreatura ma seta' jkollha valur biex issewwi offiża lill- Kreatur Infinit. Stagħġeb u triegħed quddiem il- vittma, waħidha xierqa biss tiegħek, o Alla bla tarf! Vittma adorabbli, li neħħiet id- dnub tad- dinja; libbset ir- ruħ tal- bniedem bil- grazzja, u li mill- mewt għamlet li huwa jgħaddi għall- ħajja ta' dejjem. L- imħabba tiegħek lejn il- bnedmin hija kawża tal- ikbar għaġeb fost l- għeġubijiet tiegħek kollha. Inti int imħabba, u dawk li jagħrfuk jinxtegħlu biha hekk li huma jibqgħu fik u inti fihom. O mħabba vera, o mħabba safja, o mħabba eterna li fih biss hemm il- ħajja! O Alla, inti ħlaqt kollox u bqajt moħbi għal għajnejn il- bnedmin. Bqajt moħbi tassew għal għajnejn il- bnedmin: iżda l- għemejjel ta' jdejk jikxfu l- glorja tiegħek, o Alla. Kulħadd jixtieq jarak, iżda Inti weġibt lill- qaddej tiegħek Mosè li ebda bniedem ma jibqa' ħaj wara li jkun ra l- wiċċ tiegħek. Min jista' ma jagħrafx int min Int meta jikkonsidra kemm terribbli huma l- għemejjel ta' jdejk? Kollox jimxi bis- Sapjenza tiegħek, il- lejl u n- nhar u l- istaġuni u ż- żrieragħ u kull annimal juru l- ordni tagħha. Hija fis- setgħa ta' kull bniedem li jagħrfek; u jekk huwa ma jagħrfekx għaliex huwa ma jridx jagħrfek. Meta qatt inti nqast u ma tajtx id- dawl biex bih wieħed jagħraf il- veru dawl, li huwa Inti nnifsek? Min hu li għamel dak li seta' biex jagħrfek u Inti ma tajtux biex jagħraf dak li ma setax? Min qatt, o Sinjur Alla, talbek xi ħaġa għall- ġid ta' ruħu jew għall- ġieħ tiegħek, u Inti ċħadthielu? Mhux lilna Mulej, mhux lilna; iżda lill- Isem tiegħek agħti ġieħ: lilna, agħti l- grazzja li nagħmlu dejjem ir- rieda tiegħek. Dan iva agħti lilna, biex aħna f' kollox inkunu nogħġbuk, u b' hekk inti ma tħallina qatt waħidna. Kif għarfuk il- Qaddisin, hekk ukoll setgħet tagħrfek il- bqija tal- bnedmin. Inti, infatti, ma tonqos qatt, lil ebda kreatura tiegħek li tfittxek bil- verità. Alla, o Alla, Alla, Inti int Alla waħdek u ħadd ma jista' jkun bħalek! Mulej, o Mulej, Mulej, Inti int li int, u waħdek denn ta' kull tifħir u ta' kull glorja. Inti int Alla li m' għandek bżonn ħadd u bżonn xejn: mingħajrek ebda bidu: mingħajrek xejn ma jimxi, xejn ma jiċċaqlaq. Mingħajrek xejn ma jaqa' xejn ma jintrefa' u qatt xejn u qatt ħadd ma jista' jasal imkien, o Bidu, o Tmiem. Kif jista' jkun li ma jħobbokx b' qalbu kollha jew li ma jibżax minnek min ikun għaraf il- maestà tiegħek, o Alla Kreatur? Imbierka r- ruħ li tagħrfek, għax tkun sabet it- teżor ta' qalbha. Tagħraf li inti infinit, bla tarf u tidħol fi spirtu ta' umiltà, billi tagħraf ix- xejn tagħha quddiemek. Tagħraf li inti essenzjalment tajjeb u fil- kors ta' din il- ħajja, li kontinwament jitbiddel, kull deni tieħdu b' ġid. Xejn, infatti ma jiġri jekk qabel ma jkunx ħareġ mis- Santwarju tiegħek jew bi kmand jew b' permess. Tagħrfek qaddis, qaddis, qaddis, u bi ndiema sinċiera tissaffa minn ħtijietha biex tkun miġjuba quddiemek. Tagħrfek kollok verità, u żgura tistrieħ fuq il- kliem tiegħek bla ebda biża' ta' qerq. U l- verità ta' kliemek imkien ma tinsab ħlief fil- Knisja tiegħek li inti saħħaħt bil- qawma mill- mewt ta' Ġesù Kristu u bil- Qaddisin tiegħek. Tagħrfek fidil, u b' tama qawwija tiskot, tbati u taħdem, biex tieħu minn idejk il- kuruna tal- ġustizzja. Tagħrfek omnipotenti u titriegħed bix- xhud li jagħtuha fuqek is- smewwiet, il- Baħar u l- art, għemejjel ta' subgħajk. Tagħrfek immens u tithenna bir- reverenza tal- preżenza tiegħek. Tista' r- ruħ tagħrfek o Alla, iżda li tifhem lilek u l- ħwejjeġ tiegħek dana mhuwa fis- setgħa ta' ħadd, lanqas tal- Anġli tiegħek. Tagħrfek ħanin u b' qalb qawwija tintefa' fi ħdanek. Il- Knisja ommna għallmitna fuqek, o Alla, illi li tħenn dejjem u li taħfer; din hija ħaġa proprja tiegħek. Inti, lejna l- bnedmin, urejt bl- għemejjel li wisq inti ħanin, għax taf u tagħraf l- abbiss tal- miżerja kbira tagħna. Inqasniek bosta drabi, u nqasniek b' nuqqasijiet gravi, u inti bqajt ittella' fuqna x- xemx tiegħek u fuqna tibgħat ix- xita tiegħek. Inqasniek bosta drabi, u nqasniek b' nuqqasijiet gravi, u inti sawwattna bir- rimorsi u bil- virga tal- ġustizzja tiegħek. Sawwattna biex nerfgħu r- ruħ tagħna lejk u b' hekk inti tħaddanna mal- ħniena tiegħek. Inqasniek bosta drabi, u nqasniek b' nuqqasijiet gravi, u inti flok id- daqqa bil- minġel tal- mewt, tajtna ż- żmien biex nikkonvertu lejk. Fil- korla ġusta tiegħek, o Mulej, lejna l- bnedmin, inti dejjem tiftakar fil- ħniena tiegħek. U tqiegħed inti stess il- balzmu tal- faraġ tiegħek fl- ispirtu mnikket tagħna. U x' jista' jixhed kemm inti ħanin lejna, meta fostna, ulied il- qilla tal- korla tiegħek, deher l- awtur tal- grazzja Kristu Ġesù?! Kristu Ġesù, li tana nifhmu bil- parabbola tal- Iben il- ħali, li inti taqa' fuq għonq il- midneb li jirritorna għandek. Taqa' fuq għonqu u tbusu, għax donnok ma tiflaħx trieġi fit- tqanqil tal- ħniena tiegħek. Tħenn bħal missier lejn ibnu, iva hekk inti tħenn lejna xħin aħna nkunu nibżgħu minnek: U min minnek ma jibżax o Mulej? Inti ħtartna għall- ħajja eterna, sabiex fiha għal dejjem inkantawlek il- ħninijiet tal- qalb tiegħek. Tagħrfek kollok providenza, u bħala tarbija f' ħoġor ommha tintelaq b' abbandun totali fil- kura tiegħek. Tagħrfek ġust, u tqiegħed attenzjoni kbira fuq kull ittra tal- liġi tiegħek beżgħana fuq ir- reqqa tal- ħaqq tiegħek. Tagħrfek Alla ta' manjifiċenza u sid tas- sema u tal- art u ta' kulma fihom, u għalhekk titpaxxa bl- isem tiegħek. Tagħrfek bla ma inti titbiddel, iżda dejjem l- istess u għalhekk ir- ruħ tiddisprezza kull biża' li jiġi fuqha mill- ħlejjaq tiegħek. Tagħrfek Ħallieq kollok imħabba, u r- ruħ tkantalek inni ta' ringrazzjamenti b' xufftejn imregħdin bit- taħbit ta' qalbha. Inti ħlaqtna għalik o Mulej, u tippretendi minn kull bniedem li lilek jiżżik ħajr u li jitolbok maħfra. Inti qatt ma tilqa' ringrazzjamenti jekk mhux minn qalb safja; inti qatt ma taħfer lil min mhux niedem bil- verità. Tagħrfek etern, bla bidu u bla tmiem, ir- ruħ tilmaħ kulma jidher kollox frugħa u vanità. Imbierka r- ruħ li tagħrfek o Sinjur Alla, għax f' dan il- wied ta' dmugħ tibda dduq il- ferħ tas- sema. Imbierka r- ruħ li tagħrfek o Sinjur Alla, għax tingħaqad miegħek b' mod li ma tinħall qatt għall- ebda kawża. Ir- ruħ li tagħrfek o Sinjur Alla, tinħall minn kollox u minn kulħadd, u tistqarrek meħlusa minn kull rispett uman. Ir- ruħ li tagħrfek o Sinjur Alla, kull sagrifiċċju tagħmel biex lilek togħġob u biex lilek ma titlifx. Ir- ruħ li tagħrfek o Sinjur Alla, jkollha tieħu paċenzja u tirrassenja lilha nnifisha li toqgħod tistenna l- mewt. Ħlewwa fit- tgħakkis, hena fil- paċenzja, gost fil- karità, glorja fl- umiltà, hekk fih iġarrab min lilu nnifsu jkun għaraf u lilek min inti int. Ir- ruħ li tagħraf lilek o Alla, dejjem hija kuntenta bix- xorti tagħha għax fik tilmaħ il- govern ta' kollox. Għarfek Abel u waqa' vittma ta' għira fil- ġieħ li kien jagħtik. Għarfek Noè u ma rtirax mill- fedeltà lejk fil- qawwa ta' ħażen kbir. Għarfek Ġob u ntrabat mar- rieda tiegħek u stqarr li kollox volontà tiegħek barra mid- dnub. Għarfek Abram, il- missier tagħna, u ssagrifika qalbu u 'l ibnu biex jogħġob lilek. Għarfek Ġużeppi bin Ġakobb u stqarr li xejn ma jista' jfixkel id- disinji tal- providenza tiegħek. Għarfek Mosè u kanta l- glorja tal- kobor tiegħek, Sid, Dominatur ta' kollox u ta' kulħadd. Għarfek Samweli u stqarr li xejn ma jogħġbok fejn m' hemmx ubbidjenza. Għarfek David u xerred xmajjar ta' dmugħ bl- indiema ta' qalbu. Għarfek Elija u b' ħeġġa kbira ħadem biex għarrfek fost il- bnedmin. Għarfek Danjel u stqarr li m' hemmx konfużjoni għal min jikkonfida fik. Għarfek Ġona u fil- missjoni li tajtu qallek direttament li inti Alla ħafif biex taħfer. Għarfek Pawlu ta' Tarsu u għaraf 'il Ġesù Kristu, u lilek u lilu għamel magħrufin lid- dinja. Għarfek Agostinu u b' qalb tan- nar tniehed li kien għarfek tard. Għarfek il- Beatu ħabib tiegħek Gejtanu u faħħar il- providenza tiegħek u ppritkaha bil- fatti. Il- midinbin jirreżistulek għax ma għarfukx: o kieku jagħrfu min inti int, anki ħajjithom iħallu għalik! Forsi Marija Madalena, forsi Żakkew, forsi s- Samaritana u l- midinbin l- oħra li għarfuk ma tawkx kollox u xejn ma żammew għalihom? Ma għarraftx int forsi lilek innifsek Alla wieħed fi tliet Persuni taħt il- ħelwin xbihat ta' Missier, u ta' Ħaruf, u ta' Ħamiema? U għalhekk ir- ruħ li tagħrfek għalkemm wisq u wisq ħatja, tinġibed lejk u le titgerrex minnek. Għarfuk il- Qaddisin ħutna u tawk il- ġieħ li jistħoqqlok: ma fittxew f' xejn lilhom infushom, b' xejn ma tgħaxxqu ħlief bik u nħaqru biex jaqduk bil- fedeltà. Għarfitek il- glorjuża Verġni Marija u r- ruħ tagħha kabbritek u stqarritek potenti u qaddis. Għarfek Ġużeppi, l- Għarus Kastissmu ta' Marija, u fis- skiet u fis- sjufija ta' qalbu adura l- ġudizzju, abbiss bla qiegħ, tal- providenza tiegħek. Għarfuk il- Beatissmu Mikiel Arkanġlu u l- Anġli fidili sħabu u adurawk u tawk glorja fl- ogħla tas- smewwiet. Għarfuk il- misħutin Satana u l- Anġli ħżiena sħabu u triegħdu, u għadhom u jibqgħu dejjem jitriegħdu bil- biża' . Inti int Alla ta' Abram, Alla ta' Iżakk, Alla ta' Ġakobb, Alla tal- ħajjin u mhux Alla tal- mejtin. Inti int Alla ta' Mosè, Alla ta' Elija li bihom urejt il- kobor tal- qawwa tiegħek kontra dawk li jagħmlu reżistenza lid- driegħ lemini tiegħek. Inti int Alla ta' Ġesù Kristu, li hu veru bniedem ippredestinat Iben veru ta' Alla l- Missier. Tagħrfek Spirtu purissmu, ir- ruħ tadurak bi spirtu ta' biża' dwar id- dnub, u bi spirtu ta' mħabba b' rikonoxxenza lejk. Tagħraf lilek o Alla, r- ruħ tagħraf denn ta' disprezz kulma japprezzaw il- bnedmin. Tagħrfek glorjuż u qawwi u li ma inti suġġett għal xejn, ma' ħadd u ma' xejn ma tibdlek ir- ruħ imdawla bid- dawl tiegħek. Ir- ruħ li għarfitek għaxwa tagħtiha mħabba l- midinbin li jabbandunaw il- liġi tiegħek. Tingħafas qalbha xħin taħseb li l- midneb irodd deni għall- ġid, mibegħda għall- imħabba u ingratitudni flok ringrazzjamenti! Liema ruħ li tkun għarfet il- ħlewwa tiegħek kienet qatt tgħidlek bil- għemil tad- dnub: "Jiena nobogħdok, jiena kliemek nistmah taħt saqajja?" Liema ruħ li tkun għarfet il- korla tiegħek kienet tqiegħed il- kawża li tqanqalha kontra tagħha nnifisha? Inti Alla li tħobb u xejn ma tobgħod ħlief id- dnub: u wrejt li tobogħdu bil- qerda tal- kreaturi tiegħek. Min jagħmel id- dnub ebda deni ma jista' jagħmel lilek: iżda min- naħa tiegħu jifhem jeqirdek. Jifhem il- midneb b' deni kbir tiegħu nnifsu jeqred lilek, o Tjubija essenzjali: ipatti l- ġid b' veru deni. Min jagħmel id- dnub jgħidlek wiċċ imb wiċċ li inti, unika għajn ta' kull ġid, ma intix prezzjuż. Ma intix prezzjuż u mhux ta' min ifittxek: prezzjuż dak il- gost tas- sens: dawk il- flus; dik il- glorja tad- dinja; dik il- vendetta. Dawn huma ħwejjeġ prezzjużi, jgħid il- midneb, denji ta' min wieħed ifittex b' sodisfazzjon ta' qalbu u mhux lilek. O malizzja, o malizzja li biss tgerbeb fid- dlamijiet tiegħek 'il min ma jagħrafx il- vera tjubija! Forsi ma jidhirx ċar dak li jġib id- dnub? Kemm tassew iebsa hija l- qalb li ma tixgħofx, tara l- mewt, iġġarrab inkwiet u flaġelli li jiġuha minn dak li tara prezzjuż! Id- dnub, l- uniku għadu tiegħek, ixandar fid- dinja kontra tiegħu nnifsu il- ħabs tal- ġustizzja tiegħek. Min jista' jħoss fih id- diżordni fil- premju għall- ħżiena u fil- kastig għat- tajbin? Jekk fil- mewt m' hemmx il- ġudizzju tiegħek, xi jkun ħa l- ħażin ħlief dak li lilu ma jkunx jistħoqq fl- istess ġustizzja tal- bnedmin? O qtil, o serq, o gidba, x' jistħoqq lil min jagħmilhom? Id- dinja kollha ingrata lejk toffendik u inti għax tħobb tissaporti, u tissaporti għax tassew int qawwi. Għarfuk il- Qaddisin u sabu fik il- ħajja eterna. Din hija l- ħajja eterna li jagħrfu lilek veru u ħaj, u 'l Ġesù Kristu li ġie Salvatur fid- dinja. Min jagħraf lilek o Mulej, ikollu jagħraf 'il Ġesù Kristu, li ġie dawl fid- dinja: u min jagħraf 'il Ġesù Kristu jkollu jagħraf lilek, Alla wieħed veru u ħaj. Min jagħraf lilek o Alla, u 'l Ġesù Kristu xejn ma jara prezzjuż fuq l- art ħlief it- tbatijiet. Xejn ma jista' jogħġob lilek u jagħtik ġieħ denn tiegħek ħlief permezz ta' Ġesù Kristu li daħħal il- grazzja tiegħek fid- dinja. Huwa hu l- Medjatur tal- bnedmin kollha u l- kawża tas- saħħa ta' dejjem għal kull min jobdih. Permezz tiegħu nfaħħruk, nigglorifikawk u nirringrazzjawk kif lilek tabilħaqq jistħoqq. Ir- ruħ li tagħraf lilek, o Alla, u 'l Ġesù Kristu xejn ma tixtieq fuq dina l- art ħlief lilek, bħalma ċ- ċerv bil- għatx jixtieq il- għajn tal- ilma. Ġesù Kristu huwa l- Imgħallem tagħna, huwa s- Salvatur tagħna, u permezz tiegħu nnifsu, u fih innifsu huwa lilek, o Alla Missier, flimkien ma' Alla l- Ispirtu s- Santu kull unur, u kull glorja għal dejjem ta' dejjem. Hekk ikun.